text: 800 meter lang tube reddede Erik og Bodils sommerhus fra oversvømmelser
  02 januar 2019 kl. 19.19
  Sommerhusene ved Vemmingbund blev ikke oversvømmet. Beredskabet lagde lange aquatubes ud på kysten.
  Et af de steder, hvor der i dag blev holdt ekstra godt øje med vandstanden, var i Vemmingbund ved Broager. 
  Her har Bodil og Erik Konnerup haft sommerhus i mere end 30 år, men sommerhuset ligger lavt og er derfor i farezonen hvis vandet kommer.
  Sommerhusene ligger bag en lille vold langs stranden, men nogle af dem ligger under havniveau.
  Heldigvis er hjælpen denne gang kommet før vandet.
  - Det er fantastisk, siger Bodil Konnerup til TV SYD.
  
  800 meter lang spærring
  Tirsdag aften ved 21-tiden rullede Beredskabsstyrelsen ind i området og gik i gang med at lægge en 800 meter lang spærring ud. En aquatube, der er en stor slange der er fyldt med vand.
  Hele dagen i dag fortsatte arbejdet med flydespærren, mens turister og lokale fulgte spændt med.
  Vandspærren blev lagt ud i området, fordi det var tæt på at galt for to år siden. Det kan Bodil og Erik Konnerup huske, som var det i går. 
  - Politiet kom dengang og sagde, at vi ikke måtte sove i huset, når vi var så gamle. Så kørte vi til Rinkenæs og sov, fortæller Erik Konnerup.
  Denne gang slap de med skrækken. Vandspærren og det fine vejr vandt over vandet i Vemmingbund, så ægteparet igen kan sove trygt.
  
  
  